Gant an hentad katolik an hini eo eo an diaesañ er bloaz-mañ. Evit ar wech kentañ eo digresket an niver a vugale skoliataet e-barzh klasoù divyezhek ar prevez. Daou hentad zo bet roet lañs dezhe e Lannuon hag e Lokournan (dres pa ra berzh ar skol Diwan nevez eno), ha serret klasoù Ploubêr, Tregaeg ha Gourin e-keit-se. Setu kollet 19 skoliad divyezhek gant an deskadurezh katolik dre vras. Ha 120 bugel er skolioù-mamm. Distruj an hentenn a zo war aozañ, da vat. 120 bugel kollet er skol-vamm a dalv 120 bugel na yint ket d'ar c'hentañ derez. Ur mantr eo. Ar skol-vamm eo ar pep pouezusañ abalamour da se, hag ivez peogwir e kont kalz an oad-se da zeskiñ diazezoù ar yezh ez-yaouank eme Yann Le Corre, eus Dihun. Dizemglev zo etre melestradur an deskadurezh katolik ha Dihun a-fed sifroù da embann avat. Hervezomp eh eus ur c'hresk eus 3868 bugel e 2009 da 3974 e 2010. Dihun a denn skolioù diouzh ar c'hontoù hollek eme Yann Verney, kenurzhier an deskadurezh katolik divyezhek. Ne gontomp ket er memes mod, a respont Yann Le Corre. Sifroù ar c'hentañ derez eo ar re-mañ. Hag er rummad-se e welomp-ni un digresk, er Mor-Bihan paneveken (89 bugel kollet) peogwir ne renablomp ket ar c'hlasadoù ha n'int ket divyezhek hanter-hanter rik, evel ar pezh zo c'hoarvezet e Gourin. Eno n'eus ur c'helenner divyezhek nemet evit 75 % eus an amzer. E Sant-Jili an Hen Bont ivez e oa bet kontet ur c'hlasad re vihan evel divyezhek, padal int bet lakaet er rummad unyezhek a-benn ar fin. 108 bugel divyezhek da vat hon eus kollet er Mor-Bihan en holl e gwirionez. Biskoazh ken fall ! 13 % a zigresk er c'hentañ derez hag 8 % en hini kentañ. Luziet-mat an traoù gant an deskadurezh katolik enta.